**ELŐTERJESZTÉS**

**Hévíz Város Önkormányzat Képviselő-testülete**

**2018. augusztus 30-ai rendes nyilvános ülésére**

**zárt ülésen történő tárgyalást kezdeményezem**

**Tárgy:** Hévízi Turisztikai Nonprofit Kft tulajdonrész értékesítésére döntés előkészítése

**Az előterjesztő:** Papp Gábor polgármester

**Készítette:** Bediné Makra Anikó Hévízi Turisztikai Nonprofit Kft Felügyelő Bizottságának elnöke

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

*„A Magyarország helyi önkormányzatairól szóló 2011. évi CLXXXIX. törvény 46. §-ának (2) bekezdés c) pontja szerint a képviselő-testület zárt ülést rendelhet el a vagyonával való rendelkezés esetén, ha a nyilvános tárgyalás az önkormányzat vagy más érintett üzleti érdekét sértené.”*

**I.**

**TÁRGY ÉS TÉNYÁLLÁS ISMERTETÉSE**

Tisztelt Képviselő-testület!

Hévízi Turisztikai Nonprofit Kft alapítása 2011. január 1. időponttal történt, mely tíz tag bejegyzésével jött létre. Hévíz Város Önkormányzat az alapításkor 49 %-os tulajdoni részaránnyal rendelkezett, majd megvásárolta a Festetics György Művelődési Központ 2 %-os tulajdoni részét, mert költségvetési szerv nem lehet tagja gazdasági társaságnak. A tulajdoni arány megvásárlásakor a többi tulajdonosnak is fel lett ajánlva a vételi lehetőség, de senki nem kívánt vele élni. Hévíz Város Önkormányzat így már 51 %-os tulajdoni aránnyal rendelkezett. A Képviselő-testület 138/2018. (V.30.) döntésével értékesített 2 %-ot a tulajdoni hányadából 1-1 %-kot a Hévinvest Spa-Golf Zrt-nek és a Hotel Carbona Zrt-nek. Hévíz Város Önkormányzat így már csak 49 %-os tulajdoni hányaddal rendelkezik.

Az értékesítést az indokolta, hogy a gazdasági társaság ne legyen többségi állami tulajdonban. Az állami tulajdoni résznél mindenképpen figyelembe kell venni a Hévízgyógyfürdő és Szent András Reumakórház 4 %-os tulajdoni arányát, és jelenleg így 53 %-ot képvisel az állami tulajdon a gazdasági társaságban.

A Gelencsér Dental szóban tett ajánlatot arra, hogy szívesen vásárolna tulajdoni részt a gazdasági társaságban. Az előterjesztésben szereplő 6 %-os tulajdoni hányad értékesítése szerepel, de eddig konkrét százalék még nem lett meghatározva. Az önkormányzatnak minimum legalább négy százalékot kell eladni ahhoz, hogy a Hévízgyógyfürdő 4 %-ával együtt 49 %-os képviseljen a társaságban és ezzel megoldódna a többségi állami tulajdon jelenléte.

Az 1. melléklet táblázata tartalmazza a tulajdoni arányokat és azok változását, valamint a várható értékesítés esetén az új tulajdoni hányadot és törzsbetétek összegét.

Az értékesítést továbbra is az indokolja, hogy bizonyos pályázati források lehívása nem lehetséges a gazdasági társaság által, amennyiben az többségi állami tulajdonban van. Továbbra is szeretné a reptér a járatfejlesztési támogatások lehívásánál a Hévízi Turisztikai Nonprofit Kft-ét bevonni, de azt megakadályozza a többségi állami tulajdon.

A járatfejlesztési támogatás biztosítására pályázati forrás terhére közbenső megoldást az jelenti, hogy egy légitársaságtól marketing tevékenység vásárlása történik. Hévíz-Balaton Airport Kft közvetlenül nem tudja bonyolítani, mert ez sem támogatott ilyen módon, erre a célra egy külső nem többségi állami tulajdonban lévő gazdasági társaságot kell bevonni.

A cél az, hogy az a társaság elsősorban közvetlenül elérhető legyen Hévízen és valamilyen módon rá lehessen látni a tevékenységére, hogy a marketing tevékenység vásárlásával valóban járatfejlesztéseket finanszíroz.

Meg lehetne ezt oldani a Magyar Turisztikai Ügynökséggel, de ott kevésbé követhetőek lennének a nem kis összeget képviselő marketing tevékenységgel kapcsolatos kiadások és abból a Hévíz-Balaton Airport Kft járatfejlesztésére fordított összeg felhasználása.

Az előterjesztésben értékesítésre szánt tulajdoni részarány 6 %-a jelenleg nyilvántartási értéken 180.000,- forintot képvisel. A nyilvántartási érték nem jelentős, akkor is be kell tartani az értékesíteni kívánt tulajdoni arányra vonatkozóan a Hévíz Város Önkormányzat vagyongazdálkodásról a 22/2014. (IV. 29.) önkormányzati rendelet előírásait. E rendelet 5. § cc) bekezdése értelmében az önkormányzati vagyon értékének meghatározása társasági részesedés esetén három hónapnál nem régebbi üzleti értékelés alapján történhet. Az üzleti értékelés alapján kerül meghatározásra az értékesítésre szánt tulajdon értéke, mely a piaci érték. Ennek az értéknek a meghatározását csak könyvvizsgáló végezheti. Jelen esetben ezt a feladatot a társaság jelenlegi könyvvizsgálója is elláthatja, aki a legjobban ismeri a cég adatait, piaci kapcsolatait.

A fenti számú önkormányzati vagyondelet 17. § (1)-(2) bekezdése rendelkezik arról, hogy az önkormányzat tulajdonában lévő nemzeti vagyon tulajdonjogát 25 millió forint egyedi bruttó forgalmi értékhatár felett átruházni csak versenyeztetés útján lehet. Jelenleg nem ismert még az, hogy mekkora piaci értéket képvisel a 6 %-os tulajdoni részarány, így annak eldöntése, hogy milyen formában valósuljon meg az értékesítés csak a könyvvizsgáló, szakértői anyagának ismerétben lehetséges.

A társaság értékesítésre kerülő tulajdoni arányának piaci értékének megismerését követően fel kell ajánlani a társaságban lévő tulajdonostársaságnak a vásárlás lehetőségét, amennyiben azok nem élnek ezzel a jogukkal, akkor lehetséges a tulajdoni arány értékesítésének meghirdetése.

A döntéshez egyszerű szótöbbség szükséges.

**II.**

**HATÁROZATI JAVASLAT**

1. Hévíz Város Önkormányzat Képviselő-testülete kinyilvánítja abbéli szándékát, hogy a Hévízi Turisztikai Nonprofit Kft-ben lévő 49 %-os tulajdoni részarányából 6 %-ot értékesíteni kíván.
2. A Képviselő-testület felhatalmazza polgármestert, hogy a Hévízi Turisztikai Nonprofit Kft könyvvizsgálóját kérje fel 2018. június 30.-i fordulónappal az értékesítésre szánt 6 %-os tulajdoni rész üzleti értékelésének elvégzésére és annak piaci érték meghatározására.

Felelős: Papp Gábor polgármester

Határidő: 2018. szeptember 12. felkérés elküldésére

1. A Képviselő-testület a 2018. évi költségvetés 2/2 melléklet 50 sora terhére a könyvvizsgálói díj kifizetéséhez a forrást biztosítja.
2. A Képviselő-testület felkéri a polgármestert, hogy a Hévízi Turisztikai Nonprofit Kft 6 %-os tulajdoni rész értékesítésére vonatkozó előterjesztést terjessze a Képviselő-testület elé a könyvvizsgáló szakértői anyaga alapján.

Felelős: Papp Gábor polgármester

Határidő: 2018. november 30.

1. melléklet

Kimutatás a Hévízi Turisztikai Nonprofit Kft tulajdonosairól és

várható értékesítés esetén a tulajdoni hányad változásáról

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tulajdonos | Törzsbetét Ft | Tulajdoni hányad | 2 %-os értékesítés 138/2018. (V.30.) határozat | Jelenleg | | Tervezett értékesítés | | Értékesítést követően | |
| tulajdoni hányad | törzsbetét Ft | tulajdoni hányad | törzsbetét Ft | tulajdoni hányad | törzsbetét Ft |
| Hévíz város Önkormányzata | 1 530 000 | 51,00 | -2 | 49,00 | 1 470 000 | -6 | -180 000 | 43,00 | 1 290 000 |
| Hévízgyógyfürdő és Szent András Reumakórház | 120 000 | 4,00 |  | 4,00 | 120 000 |  |  | 4,00 | 120 000 |
| Hévíz TDM Egyesület | 180 000 | 6,00 |  | 6,00 | 180 000 |  |  | 6,00 | 180 000 |
| Hévízi Szobakiadók Szövetsége | 180 000 | 6,00 |  | 6,00 | 180 000 |  |  | 6,00 | 180 000 |
| Danubius Zrt | 210 000 | 7,00 |  | 7,00 | 210 000 |  |  | 7,00 | 210 000 |
| Hévinvest Spa-Golf Zrt | 190 000 | 6,33 | 1 | 7,33 | 220 000 |  |  | 7,33 | 220 000 |
| Hotel Carbona Zrt | 190 000 | 6,33 | 1 | 7,33 | 220 000 |  |  | 7,33 | 220 000 |
| Hotel Garden Kft | 190 000 | 6,33 |  | 6,33 | 190 000 |  |  | 6,33 | 190 000 |
| Hunguest Hotels Zrt | 210 000 | 7,00 |  | 7,00 | 210 000 |  |  | 7,00 | 210 000 |
| *Gelencsér Dentál* |  |  |  |  |  | *6* | *180 000* | *6,00* | *180 000* |
|  | 3 000 000 | 100,00 |  | 100,00 | 3 000 000 |  |  | 100,00 | 3 000 000 |

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
|  |  |  |  |
|  |  |  |  |
| Szintén László | Közgazdasági osztályvezető / pénzügyi ellenőrzés |  |  |
| Dr. Tüske Róbert | Jegyző / törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Horváth Orsolya | Hévízi Turisztikai Nonprofit Kft ügyvezetője |  |  |
| Vecsera Jánosné | Könyvvizsgáló |  |  |